**Önk/75-4/2021.**

**J e g y z ő k ö n y v**

Készült a Csongrád Városi Önkormányzat Képviselő-testületének **2021. szeptember 30-án** *(csütörtökön),* **09.00 órai**kezdettel megtartott **4.** (rendes) nyilvános üléséről.

**Az ülés helye:** a Városháza díszterme

**Jelen vannak:** Bedő Tamás polgármester, Cseri Gábor alpolgármester, Gyovai Gáspár alpolgármester, Bartókné Vincze Zsuzsanna, Dr. Kádár László Levente, Gyovai Zsolt, Laczkó Zsolt, Murányi László, Nagypál Sándor, Dr. Törőcsik Attila és Dr. Somogyi Árpád képviselők, ***összesen 11-en,***

Dr. Juhász László jegyző, Dr. Barcsi Judit aljegyző, Kruppa István, a gazdálkodási iroda vezetője, Vinczéné Dudás Katalin, a Szociális és Lakásügyi Iroda vezetője, Sebők Borbála a Szociális és Lakásügyi Iroda munkatársa, Szepesi Dóra, kulturális referens,

Dr. Szubally Brúnó, a Csongrádi Járási Hivatal vezetője

Komlósi Mihály, a Városellátó Intézmény vezetője, Dr. Hörömpöliné Víkor Katalin, a Csongrádi Művelődési Központ és Városi Galéria vezetője, Illés Péter, a Csongrádi Információs Központ Csemegi Károly Könyvtár és Tari László Múzeum Igazgatója, Tóthné Fodor Zsuzsanna, az Óvodák Igazgatósága igazgatója,

Majzik Attila, a Délmagyarország c. újság tudósítója.

**Napirend előtt:**

1./ Bedő Tamás polgármester: Köszönti a megjelent képviselőket, valamint a meghívott vendégeket. Megállapítja, hogy az ülés határozatképes, mert a képviselő-testület 11 tagja jelen van.

**2.** Bedő Tamás polgármester: A mai ülés napirendjét a kiküldött meghívó szerint, azzal a módosítással bocsátja szavazásra, hogy:

***- sürgősségi indítványt*** tesz a **Z/6.** számú „***A Csongrád, Fő utca 20/A szám alatti ingatlan értékesítési ügye”*** a **Z/7.** számú ***„A 98/2021. (VIII.26.) önkormányzati határozat 1. pontjának módosítása”*** tárgyú, és a **Z/8.** számú ***„Kiemelt fejlesztési területek kijelölése és javaslat Csongrád Város Településszerkezeti Tervének és Csongrád Város Helyi Építési Szabályzatáról és Szabályozási Terve jóváhagyásáról szóló (HÉSZ) 25/2005. (VIII. 29.) Ökt. rendelet módosítására***” tárgyú és a **Z/9**-es számú ***„Illegális hulladéklerakók kamerával történő megfigyelése”*** című előterjesztések megtárgyalására.

A Képviselő-testület egyhangúlag, vagyis 11 igen szavazattal elfogadja a sürgősségi indítványt.

* ***indítványozza***, hogy a Képviselő-testület a bizottsági vélemények koncepcióba történő bedolgozása céljából, most ne vegye fel napirendjére az **1-es számú**, „Csongrád Város Kulturális, Közművelődési Koncepciója és Intézkedési Terve 2021-2026” tárgyú előterjesztést.

A Képviselő-testület egyhangúlag, vagyis 11 igen szavazattal elfogadja az indítványt.

Bedő Tamás: Szavazásra bocsátja a napirend elfogadását.

A Képviselő-testület egyhangúlag, vagyis 11 igen szavazattal a következő határozatot hozza:

**99/2021. (IX. 30.) önkormányzati**

H a t á r o z a t

Csongrád Városi Önkormányzat Képviselő-testülete a **2021. szeptember 30-ai** ülésének napirendjét a következők szerint állapítja meg:

**1.** A közterületek rendeltetéstől eltérő célú használatának szabályairól és díjairól szóló 4/2014. (II.24.) önkormányzati rendelet módosítása

**2.** Csatlakozás a BURSA Hungarica Felsőoktatási Önkormányzati Ösztöndíjpályázat 2022. évi fordulójához, és tájékoztató az előző évi forduló eredményeiről

**3.** Javaslat: Csongrád Városi Önkormányzat Képviselő-testülete Felsőoktatási Ösztöndíjpályázat szabályzatának megalkotására

**4.** Hét Vezér Turisztikai Egyesület tagság megerősítése

**5.** Tájékoztatás a lejárt határidejű határozatok végrehajtásáról

**6.** I. Javaslat a Csongrád város Önkormányzata vagyona feletti rendelkezési jog gyakorlásának szabályairól szóló helyi rendelet kiegészítésére

1. Javaslat a Homokhátsági Regionális Szilárdhulladék Kezelési Konzorcium Tulajdonközösség által a Homokhátsági Hulladékgazdálkodási Rendszer keretében ISPA, majd KA beruházás során beszerzett, illetőleg megvalósított és kapcsolódó önkormányzati tulajdonú vagyon kezelésének és hasznosításának feltételeiről szóló rendelet módosítására

**Zárt ülés:**

**Z/1.** Javaslat Csongrád Városi Díszpolgári cím adományozására

**Z/2.** Javaslat PRO URBE – CSONGRÁD kitüntetés adományozására

**Z/3**. Javaslat Város Közösségéért Díj adományozására

**Z/4.** Tulajdonosi állásfoglalás Csongrád Tv Kft. peres ügyében

**Z/5.** A Felgyő 0294/27 hrsz.-ú ingatlanban fennálló osztatlan közös tulajdoni hányada adásvétel útján történő értékesítése

**Z/6.** A Csongrád, Fő utca 20/A szám alatti ingatlan értékesítési ügye

**Z/7**. A 98/2021. (VIII.26.) önkormányzati határozat 1. pontjának módosítása

**Z/8**. Kiemelt fejlesztési területek kijelölése és javaslat Csongrád Város Településszerkezeti Tervének és Csongrád Város Helyi Építési Szabályzatáról és Szabályozási Terve jóváhagyásáról szóló (HÉSZ) 25/2005. (VIII. 29.) Ökt. rendelet módosítására

**Z/9.** Illegális hulladéklerakók kamerával történő megfigyelése

* - -

**Napirend előtt:**

Gyovai Zsolt „Hírérték” címen, a következő napirend előtti felszólalást teszi: A múlt hétvégén, vasárnap egy nagyon szép esemény történt Csongrádon, mely a Szegedi úti Szent Vendel szobor felújításáról, illetve annak felszenteléséről szólt. Ennek gesztora Murányi László képviselő úr volt. Nagyon sok embert hívott meg a rendezvényre, melyen neves személyek is képviseltették magukat: Dr. Holubán Csilla, a Szegedi Járási Hivatal vezetője, Lezsák Sándor, a Magyar Országgyűlés alelnöke, Farkas Sándor, miniszterelnök helyettes, országgyűlési képviselőnk és Kis-Rigó László püspök úr, aki a szentelést végezte. Ezen kívül Bedő Tamás polgármester úr, a környező települések polgármesterei és képviselői is részt vettek a rendezvényen.

Most azért kért szót, mert várta volna, hogy a Délmagyarország erről az eseményről leközöl egy írást, néhány fényképet közzé tesz az újságban. Majzik Attila újságíró, erről nem tehet, mert ez úgy működik, hogy ő megírja a cikket, és amit a szerkesztő elfogad, az kerülhet az újságba. Most az a trend, hogy Makó, illetve Hódmezővásárhely napi szinten több cikkben is megjelenik. Az a kérése, hogy a megye névadó városának, Csongrádnak is szorítsanak helyet ebben az újságban és ne csak az oldalt lévő, apróbetűs, néhány soros cikkben jelenjen meg. Van itt sok kulturális esemény, rendezvény, amivel nyugodtan ki lehetne tölteni az újság lapjait.

**1. A közterületek rendeltetéstől eltérő célú használatának szabályairól és díjairól szóló 4/20214. (II.24.) önkormányzati rendelet módosítása**

**Bizottsági vélemény:**

Murányi László a városgazdasági, ügyrendi és összeférhetetlenségi bizottság elnöke elmondja, hogy a bizottság megtárgyalta az anyagot és azt egyhangúlag támogatja.

A kulturális és közművelődési koncepcióval kapcsolatban megjegyezi, hogy a bizottsági ülésen sem az előadó, sem az előterjesztő nem jelent meg. Nagyon örülne annak, ha az anyag előkészítésébe több embert bevonnának, látó embereket is.

*A napirenddel kapcsolatban kérdés, vélemény nem hangzott el.*

Bedő Tamás polgármester szavazásra bocsátja a beterjesztett rendelet-tervezet elfogadását.

A Képviselő-testület egyhangúlag, 11 igen szavazattal megalkotja következő rendeletét.

**20/2021.(X. 01)önkormányzati**

Önk/90-3/2021.

**R e n d e l e t**

Csongrád Városi Önkormányzat megalkotja a 20/2021.(X. 01.)önkormányzati rendeletét ***„A közterületek rendeltetéstől eltérő célú használatának szabályairól és díjairól”*** szóló 4/20214. (II.24.) önkormányzati rendelet módosításáról.

Erről jegyzőkönyvi kivonaton értesítést kap:

1. a képviselő-testület tagjai
2. a jegyzői iroda

**3. Csatlakozás a BURSA Hungarica Felsőoktatási Önkormányzat Ösztöndíjpályázat 2022. évi fordulójához, és tájékoztató az előző évi forduló eredményeiről.**

**Bizottsági vélemények:**

Bartókné Vincze Zsuzsanna az oktatási, művelődési, sport és vallási bizottság elnöke elmondja, hogy a bizottság egyhangúlag, 5 igen szavazattal támogatja, hogy a jövő évi költségvetésben 1,5 mFt kerüljön elkülönítésre a felsőoktatásban tanulók támogatására.

Dr. Somogyi Árpád az egészségügyi és szociális bizottság elnöke: a bizottság egyhangúlag, 3 igen szavazattal támogatja az előterjesztést.

Murányi László a városgazdasági, ügyrendi és összeférhetetlenségi bizottság elnöke közli, hogy a bizottság egyhangúlag elfogadásra javasolja a határozati javaslatot.

Bedő Tamás polgármester szavazásra bocsátja a határozati javaslatot.

A Képviselő-testület egyhangúlag, 11 igen szavazattal a következő határozatot hozza:

**100/2021. (IX.30.) önkormányzati**

Szo/515-8/2021.

H a t á r o z a t

Csongrád Városi Önkormányzat Képviselő-testülete megtárgyalta a „Csatlakozás a BURSA Hungarica Felsőoktatási Önkormányzati Ösztöndíjpályázat 2022. évi fordulójához, és tájékoztató az előző évi forduló eredményeiről” szóló előterjesztést és a következő döntést hozza:

1. Felhatalmazza a polgármestert, hogy a BURSA Hungarica Felsőoktatási Önkormányzati Ösztöndíjpályázat csatlakozási nyilatkozatát írja alá.

Határidő: 2021. október 1.

Felelős: Bedő Tamás polgármester

1. A BURSA Hungarica Felsőoktatási Önkormányzati Ösztöndíjpályázat 2022. évi fordulója finanszírozására a 2022. évi önkormányzati költségvetésben 1.500.000,-Ft előirányzatot biztosít.

Határidő: 2022. évi költségvetés elfogadása

Felelős: Bedő Tamás polgármester

Erről jegyzőkönyvi kivonaton értesítést kap:

1. Képviselő-testület tagjai
2. Csongrád Város Polgármestere
3. Gazdálkodási Iroda
4. Szociális és Lakásügyi Iroda

**4. Javaslat: Csongrád Városi Önkormányzat Képviselő-testülete Felsőoktatási Ösztöndíjpályázat szabályzatának megalkotására**

**Bizottsági vélemények:**

Bartókné Vincze Zsuzsanna az oktatási, művelődési, sport-és vallási bizottság elnöke közli, annyi változott az előzőekhez képest, hogy az egy főre eső jövedelemhatárt megemelték annak érdekében, hogy minél többen igénybe tudják venni a támogatást. A bizottság az előterjesztést egyhangúlag elfogadni javasolja.

Murányi László a városgazdasági, ügyrendi és összeférhetetlenségi bizottság elnöke: a bizottság 6 igen szavazattal támogatja a napirendet.

Dr. Somogyi Árpád az egészségügyi és szociális bizottság elnöke közli, hogy a bizottság egyhangúlag támogatja az előterjesztést.

Bedő Tamás: A jövőben a többi szociális rendeletben is módosítani fogjuk a jövedelemhatárt a várható minimálbéremelés miatt is, hogy ne szűküljön az igénybe vevők köre.

Szavazásra bocsátja a határozati javaslatot.

A Képviselő-testület egyhangúlag, 11 igen szavazattal a következő határozatot hozza:

**101/2021. (IX.30.) önkormányzati**

Szo/515-9/2021.

H a t á r o z a t

Csongrád Városi Önkormányzat Képviselő-testülete megtárgyalta a „Javaslat: Csongrád Városi Önkormányzat Képviselő-testülete Felsőoktatási Ösztöndíjpályázat szabályzatának megalkotására” című előterjesztést és a következő döntés hozza:

1. Csongrád Városi Önkormányzat Képviselő-testülete a Csongrád Város Felsőoktatási Ösztöndíjpályázat Szabályzatát az előterjesztés melléklete szerint megalkotja.
2. A képviselő-testület felhatalmazza a polgármestert és a jegyzőt a Szabályzat aláírására.
3. Utasítja a jegyzőt, hogy a Városháza hirdetőtábláján és Csongrád Város honlapján a szabályzatot tegye közzé.

Határidő: 2021.10.05.

Felelős: Dr. Juhász László jegyző

Erről jegyzőkönyvi kivonaton értesítést kap:

1. Képviselő-testület tagjai
2. Bedő Tamás polgármester
3. Szociális és Lakásügyi Iroda
4. Gazdálkodási Iroda

**5. Hét Vezér Turisztikai Egyesület tagság megerősítése**

Bedő Tamás polgármester: Jó néhány éve már tagjai vagyunk az egyesületnek. Most volt a tisztújítás. Az alapszabály szerint Csongrádot illeti az alelnöki hely. Tekintve, hogy ott volt az ülésükön, meg lett választva alelnöknek, de ezt a képviselő-testületnek is jóvá kell hagynia.

**Bizottsági vélemény:**

Murányi László a városgazdasági, ügyrendi és összeférhetetlenségi bizottság elnöke elmondja, hogy a bizottság egyhangúlag támogatja az előterjesztést. Bizottsági ülésen megkérdezte, hogy mibe kerül ez a városnak évente, amelyre azt a választ kapta, hogy 12.586 Ft/év a tagdíj.

Bedő Tamás: Reális esély van rá, hogy ennek a többszörösét tudja biztosítani a tagoknak az egyesület, mint civilegyesület marketingre.

Bartókné Vincze Zsuzsanna az oktatási, művelődési, sport-és vallási bizottság elnöke közli, hogy a bizottság egyhangúlag támogatja az előterjesztést.

Bedő Tamás szavazásra bocsátja a határozati javaslatot.

A Képviselő-testület egyhangúlag, 11 igen szavazattal a következő határozatot hozza:

**102/2021. (IX.30.) önkormányzati**

Önk/118-1/2021.

H a t á r o z a t

Csongrád Városi Önkormányzat Képviselő-testülete megtárgyalta a „Hét Vezér Turisztikai Egyesület tagság megerősítése„ tárgyú előterjesztést és az alábbi döntést hozza:

A Képviselő-testület megerősíti Csongrád Városi Önkormányzat tagságát a Hét Vezér Turisztikai Egyesületben.

A Képviselő-testület hozzájárulását adja, hogy a Hét Vezér Turisztikai Egyesület egyik alelnöki tisztségét Bedő Tamás Csongrád Város polgármestere lássa el.

Határidő: azonnal

Felelős: Bedő Tamás polgármester

Erről jegyzőkönyvi kivonaton értesítést kap:

1. Bedő Tamás polgármester

2. a képviselő-testület tagjai

3. Hét Vezér Turisztikai Egyesület

**6. Tájékoztatás a lejárt határidejű határozatok végrehajtásáról**

Bedő Tamás polgármester elmondja, hogy a városgazdasági, ügyrendi-és összeférhetetlenségi bizottság megtárgyalta a napirendet és azt egyhangúlag támogatta.

Szavazásra bocsátja a határozati javaslatot.

A Képviselő-testület egyhangúlag, 11 igen szavazattal a következő határozatot hozza:

**103/2021. (IX.30.) önkormányzati**

Önk/102-3/2021.

H a t á r o z a t

Csongrád Városi Önkormányzat Képviselő-testülete megtárgyalta és elfogadja a ***2021. augusztus 26-ai*** *(rendes)* testületi ülésen hozott határozatok végrehajtásáról szóló tájékoztatást.

Erről jegyzőkönyvi kivonaton értesítést kap:

1. a képviselő-testület tagjai

2. a jegyzői iroda

**7. (I.) Javaslat a Csongrád város Önkormányzata vagyona feletti rendelkezési jog gyakorlásának szabályairól szóló helyi rendelet kiegészítésére**

**(II.) Javaslat a Homokhátsági Regionális Szilárdhulladék Kezelési Konzorcium Tulajdonközösség által a Homokhátsági Hulladékgazdálkodási Rendszer keretében ISPA, majd KA beruházás során beszerzett, illetőleg megvalósított és kapcsolódó önkormányzati tulajdonú vagyon kezelésének és hasznosításának feltételeiről szóló rendelet módosítására.**

Bedő Tamás polgármester: A rendeletek módosítása egy esetleges ingatlanértékesítés miatt szükséges.

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke közli, hogy a bizottság egyhangúlag támogatja a rendeletek módosítását.

*Hozzászólás nem hangzott el.*

Bedő Tamás polgármester először szavazásra bocsátja a Csongrád város Önkormányzata vagyona feletti rendelkezési jog gyakorlásának szabályairól szóló rendelet módosítását.

A Képviselő-testület egyhangúlag, 11 igen szavazattal megalkotja következő rendeletét:

**21/2021.(IX. 30.)önkormányzati**

Önk/119-1/2021.

**R e n d e l e t**

Csongrád Városi Önkormányzat Képviselő-testülete megalkotja a **21/2021.(IX. 30.)**önkormányzati rendeletét a ***„Csongrád Városi Önkormányzat vagyona feletti rendelkezési jog gyakorlásának szabályairól”*** szóló rendelet módosításáról.

Erről jegyzőkönyvi kivonaton értesítést kap:

1. a képviselő-testület tagjai

2. Dr. Juhász László jegyző

Bedő Tamás polgármester szavazásra bocsátja a Homokhátsági Regionális Szilárdhulladék Kezelési Konzorcium Tulajdonközösség által a Homokhátsági Hulladékgazdálkodási Rendszer keretében ISPA, majd KA beruházás során beszerzett, illetőleg megvalósított és kapcsolódó önkormányzati tulajdonú vagyon kezelésének és hasznosításának feltételeiről szóló rendelet módosítását.

A Képviselő-testület egyhangúlag, 11 igen szavazattal a következő határozatot hozza:

**22/2021.(IX. 30.)önkormányzati**

Önk/119-1/2021.

**R e n d e l e t**

Csongrád Városi Önkormányzat Képviselő-testülete megalkotja a **22/2021.(IX. 30.)**önkormányzati rendeletét ***„A Homokhátsági Regionális Szilárdhulladék Kezelési Konzorcium Tulajdonközösség által a Homokhátsági Hulladékgazdálkodási Rendszer keretében ISPA, majd KA beruházás során beszerzett, illetőleg megvalósított és kapcsolódó önkormányzati tulajdonú vagyon kezelésének és hasznosításának feltételeiről”*** szóló rendelet módosításáról.

Erről jegyzőkönyvi kivonaton értesítést kap:

1. a képviselő-testület tagjai

2. Dr. Juhász László jegyző

A Képviselő-testület ezt követően zárt ülésen folytatja munkáját, az ott hozott ***104-112/2021.(IX. 30.)önkormányzati határozatok*** a következők:

**104/2021.(IX. 30.)önkormányzati**

Önk/96-5/2021.

**H a t á r o z a t**

## Csongrád Városi Önkormányzat Képviselő-testülete a díszpolgárságról és a díszpolgári cím viseléséről szóló 21/2013. (XI. 21.) önkormányzati rendelet alapján 2021. évben Csongrád Város Díszpolgára címet adományoz

**FÁBIÁNNÉ DR. SZENCZI IBOLYA**

**irodalomtörténész, kiadói szerkesztő, nyelvművelő,**

**nyugalmazott középiskolai tanár, közoktatási szakértő részére**

 Fábiánné Dr. Szenczi Ibolya 1997-ben kapott PRO URBE – Csongrád kitüntetést, melynek pénzjutalmát felajánlotta a városháza előtti oszlopon található Móra Ferenc-domborműre.

Az azóta eltelt időszakban végzett főbb tevékenységei:

**Irodalomtörténészi munkássága:** A Magyar Irodalomtörténeti Társaság országos alelnöke. 2010-ben városi közadakozásból elkészíttette a Kossuth Lajos Általános Iskola falára a Jókai Mór-domborművet, melyet a Magyar Irodalomtörténeti Társaság Csongrádra szervezett országos konferenciáján Bedő Tamás polgármester avatott fel. Fábiánné Dr. Szenczi Ibolya felkutatta Jókai Mór Csongrádhoz fűződő kapcsolatait, műveiben Csongrád város nevének előfordulását, mely ismereteket előadás keretében tárt a közönség elé.

2010-ben jelent meg a Csongrád városhoz kötődő, népi írót, Kádár Lajost bemutató könyve: *Kádár Lajos élete és munkássága és népi írói mozgalom tükrében* címmel. Több országos konferenciát szervezett Csongrádra Kádár Lajos emlékére. Évek óta szorgalmazta a méltánytalanul elfelejtett író műveinek újra kiadását, 2020-ban sikerült kiadatnia a *Doni halálbánya* című, első regényét, melynek csongrádi bemutatójára várja az alkalmas időpontot. Csongrád híres szülöttének, Milos Crnjanskinak a városhoz kötődését és Csongrád város nevének műveiben való előfordulását országos és nemzetközi konferenciák keretében mutatta be. Három darab többnyelvű könyve jelent meg a Nolit-díjas alkotóról. Fábiánné Dr. Szenczi Ibolya **nemzetközi viszonylatban** elismert Crnjanski-kutató, munkásságával hozzájárul Csongrád város jó hírnevének öregbítéséhez.

Összegyűjtötte a város irodalmi örökségét, *a Csongrád város irodalmi öröksége* (2015) című könyvében bemutatja a város népköltészeti múltját, a Csongrádhoz kötődő írók, költők életét és munkásságát, valamint azokat az irodalmi alkotásokat, amelyekben Csongrád város és a csongrádi emberek élete szerepel.

A Csongrád város irodalmi öröksége kutatásakor került látóterébe Listi Köpcsényi Báró János csongrádi földesúr, püspök, kancellár, aki nem szerepelt az irodalmi köztudatban, pedig ő írta azokat a vallásos verseket, Mária-himnuszokat, melyeket később élő rokona, Listi Köpcsényi Báró László, kalandor életű, pallos által halálra ítélt költő magáénak tulajdonított. 300 éves irodalmi rejtélyt oldott meg Fábiánné Dr. Szenczi Ibolya azzal, hogy a csongrádi földesúrnak igazságot szolgáltatott a *Listi Köpcsényi irodalmi rejtély megoldása* (2019) című, nagy elismerést kiváltó könyvével.

2017-ben országos, irodalmi tanulmányutat szervezett – sok csongrádi érdeklődő részvételével – Nagyszalontára, Arany János szülőhelyére, a költő születésének 200. évfordulója tiszteletére.

**Nyelvművelő munkássága** során Fábiánné Dr. Szenczi Ibolya 14 országos ifjúsági anyanyelvi tábort szervezett Csongrádra, melyekben legnagyobb magyar nyelvészeink tartottak előadásokat. A nyelvművelő újságok Csongrádot az anyanyelv városának nevezik.

2010 óta ünneplik meg Magyarországon a magyar nyelv napját. Azóta Fábiánné dr. Szenczi Ibolya minden évben – a Csemegi Károly könyvtárral közösen – megrendezi Csongrádon is az ünnepséget. Több évben hirdetett anyanyelvi pályázatot a térség összes általános iskolásának és középiskolásának. A pályamunkák értékelésére a nyugdíjas magyar szakos tanárokat vonta be. Neves előadók is szerepeltek az anyanyelvi ünnepeken.

2010-ben létrehozta a Távlat közhasznú Egyesületet, mely a város kulturális életének értékes színfoltja lett. Kiadói tevékenységet is folytat a civil szervezet. Célja Csongrád értékeinek megmentése. Elindította a *Pedagógiai értékeink könyvsorozatot*, melynek első kötete Vallyon Aladár *Életutam*, második kötete Fehér József *A gyalupadtól a tanári katedráig* című írása lett. Megszerkesztve kiadásra vár Havas Gyula *Életutam emlékképei* és Józsa Istvánné *A Belvárosi Óvoda története* című kötetek. Havas Gyula a régi reálgimnáziumnak állít emléket, Józsa Istvánné az első csongrádi óvodákat és a Belvárosi Óvodát mutatja be könyvében.

Fábiánné Dr. Szenczi Ibolya a gimnázium **nyugalmazott** magyar, történelem, mozgóképkultúra és médiaismeret szakos **tanáraként** nagy elismerést szerzett iskolájának és városának. Sok tanítványa az Országos Középiskolai Tanulmányi Versenyeken elért eredménye alapján felvételi mentességgel került egyetemre, főiskolára. Diákjai kimagasló eredményeket értek el Kazinczy-, Édes anyanyelvünk, helyesírási és egyéb versenyeken. „Beszélni nehéz!” – szakköri munkásságukért rendszeresen elhangzott a Kossuth Rádióban a Batsányi János Gimnázium és Csongrád város neve.

Tehetséggondozó munkájáért a tanárnő megkapta a legmagasabb elismerést, a „Bonis Bona – a nemzet tehetségeiért” – Életmű-díjat.

A gimnázium fennállásának 75. évfordulójára megírta *A Batsányi János Gimnázium története* című könyvet, melynek a 85. évfordulóra második, rövidített kiadása jelent meg.

Nyugdíjazásáig megyei szaktanácsadó és országos közoktatási szakértő volt.

**Szakmai díjai, elismerései:**

Batsányi-díj, 1985., Kiváló munkáért, 1986., Édes Anyanyelvünk-érem, 1988., Toldy Ferenc-díj, 1991., Miniszteri dicséret OKTV-felkészítésekért, 1992., Milos Crnjanski-emlékérem, 1993., Tehetségekért-díj, 1995., Kazinczy-díj, 1996., Kresznerics Ferenc-díj, 1996., Pro Urbe Csongrád, 1997., Z. Szabó László-emlékérem, 2006., Lőrincze Lajos-díj, 2007., Nemzeti Kulturális Alap, Alkotói-díj, 2015., Nemzeti Kulturális Alap, Alkotói-díj, 2017., „Bonis Bona – A nemzet tehetségeiért” – ÉLETMŰ-DÍJ, 2015., Maróti István-emlékérem, 2015.

Fábiánné Dr. Szenczi Ibolyát irodalomtörténészi, kiadói szerkesztői, nyelvművelő és középiskolai tanári munkája teszi méltóvá a Díszpolgári Címre.

2. A Képviselő-testület felkéri a polgármestert, hogy az október 23-ai városi ünnepség keretében a kitüntető címet adja át a **kitüntetett** részére.

Határidő: 2021. október 23.

Felelős: Bedő Tamás polgármester

Erről jegyzőkönyvi kivonaton értesítést kapnak:

1. a képviselő-testület tagjai
2. Bedő Tamás polgármester
3. a kitüntetett

- - -

**105/2021.(IX. 30.)önkormányzati**

Önk/40-10/2021.

**H a t á r o z a t**

## 1. Csongrád Városi Önkormányzat Képviselő-testülete a PRO URBE – CSONGRÁD kitüntetésről és adományozásának rendjéről szóló 22/2013. (XI. 21.) önkormányzati rendelet alapján 2021. évben PRO URBE – CSONGRÁD kitüntetést adományoz

**I.**

**Túri István Attiláné, nyugalmazott általános iskolai tanár**

**részére**.

Túri Attiláné 1973 óta - megszakítás nélkül - nyugdíjba vonulásáig az Ének-Zenei Általános Iskola magyar-ének szakos nevelője. Nevelő-oktató munkája mellett sajátította el a karvezetést. Pedagógus szüleitől - a testvéreivel együtt - a családi életben megtanulták mindazt, amely ma olyannyira hiányzik nagyon sok ember életéből: az összetartást, a kötelességtudatot, az egymás folyamatos és kölcsönös segítését.

Akik látták már őt tanítani, vagy akiket tanított, azok számára fogalom: a klasszikus pedagógus megtestesítője, a város meghatározó tanáregyénisége. Kitűnő pedagógiai érzékkel, önzetlenül, hozzáértéssel, őszinteséggel és végtelen türelemmel oktat és nevel: tanulót, szülőt és kollégát egyaránt. Óráit az igényesség, gondosság, tervszerűség, kreativitás, a gyermekekkel való sokoldalú törődés, értékközvetítés, élménynyújtás jellemezte.

 Egész pedagógus pályája példakép az ének- zenét tanítók előtt. Kodály gondolatát, mely szerint „Az ének szebbé teszi az életet, az éneklő másokét is.”, magáénak érzi, tanítványait erre ösztönzi, ennek szellemében szervezte a külföldi utakat az iskola kórusa számára, lehetőséget biztosítva a szereplésre, az iskola és a város jó hírnevének öregbítésére.

Mint pedagógus, gyermekdarabokat tanított, rendezett, amit nagyszámú gyermek bevonásával adtak elő. Egyik kiemelkedő előadás „A hét betű” gyermekopera, melyet 4 alkalommal adtak elő a Magyar Király dísztermében.

 A Harmónia gyermekkórus külföldi kapcsolatai révén vendégszerepelt Hollandiában, Németországban és Romániában. Kórustalálkozókon arany minősítést ért el kórusaival. A kóruséneklés egy olyan egyedülálló tevékenység, amelyhez állandó közösségi érzés és felelősségtudat kell. Akiknek megadatott, hogy énekkarok vezetői lehetnek, tudják, mennyire csodálatos érzés egy énekegyüttes előtt állni, ahol az énekesek közös szándéka magas fokú, koncentrált munkával egy  varázslatos légkört teremt, mely csak a zenemű befejeztével szűnik meg.  Az így létrejövő eredmény megmutatása, eme csodás erő alkalmazásának folyamata a karvezetés lényege. Példát mutatva tanítványainak, a mai napig aktív tagja és vezetője a Csongrádi Zenebarátok Kórusának. Rendszeres szervezője a kórus kétévenként megrendezésre kerülő kórustalálkozójának. Külföldön és belföldön is számos rendezvényen képviselte az énekkar városunkat.

Egyik legemlékezetesebb külföldi útjuk Olaszországban, a Vatikánban volt, amikor a „Liszt Ferenc Esztergomi miséje” vatikáni változatának ősbemutatóját énekelhették.

Csongrád város Képviselő-testülete az általa vezetett kórusnak 2010-ben Közművelődési Díjat adományozott.

Zenei elhivatottságában, és pedagógusként is méltó követője édesapjának, Galli Jánosnak, Csongrád Város Díszpolgárának.

Különleges képessége van tudásának átadására. Mindig és mindenkit tanít, akkor is, ha nem szól, mert a lényéből származik a folytonos adakozás. Mindezt pedig könnyedén és minden tolakodás nélkül teszi, mert természetéből fakad. Eszköze a tudás és a szeretet. Tanári munkája mellett kiemelkedő szerepet tölt be városunk kulturális életében, ezzel is példát mutatva.

**II.**

**Bölcső Nagycsaládosok Csongrádi Egyesülete**

**részére.**

Az egyesület idén ünnepeli fennállásának 30. évfordulóját. Alapításuk óta kiemelt célként fogalmazták meg a családokkal, gyerekekkel való foglalkozást, különösen, de nemcsak kizárólag a nagycsaládban élők szabadidős tevékenységeinek szervezését, érdekképviseletét.

A Bölcső Nagycsaládosok Egyesülete tagja a Nagycsaládosok Országos Egyesületének, valamint a Kárpát-medencei Családok Szervezetének.

Az Egyesület az Önkormányzattal a gyermekeket, családokat érintő témákban rendszeresen egyeztet és javaslatokat fogalmaz meg. Aktív részese Csongrád város közösségi életének, közreműködői különböző csongrádi rendezvényeknek, valamint jelentős számú vendéget vonzó saját rendezvényeket is tartanak (pl.: Makk-Marci Egészségnap). Az egyesület tagja a Csong-RÁD-Is-Számít helyi akciócsoportnak, valamint konzorciumi partnerek voltak a most záródó EFOP-os pályázatok közül, többnek is.

Az elmúlt 30 éves munkájuk elismerése a Pro Urbe-Csongrád kitüntető cím adományozása.

**III.**

**Csongrád Várost érintő COVID-19 világjárvány elleni védekezésben résztvevő dolgozók**

**részére.**

2019. novemberében, amikor először hallottuk a hírekben, hogy egy ismeretlen eredetű betegség szedi áldozatait a világban, még nem gondoltuk, hogy közel két év múltán egy világjárvány közepén leszünk, amelynek ez idáig megközelítőleg, öt millió áldozata lett a világban. A pandémia megváltoztatta a mindennapjainkat, a szociális kapcsolatainkat, az életünket. Ma már nincsen olyan ember, aki valamilyen formában ne találkozott volna a járvány okozta szörnyűségekkel. Ne lenne szerettei, ismerősei körében áldozata a vírusnak. Csongrád városát is komoly erőn felüli feladat elé állította a járvány kitörése. A rendőrségnek, a katasztrófavédelemnek, a szociális-és egészségügyi ellátórendszereknek, a közigazgatásnak, a köznevelési intézményeknek összefogva kellett kezelni a védekezést, annak érdekében, hogy a vírus minél kevesebb veszteséggel érintsen bennünket. Be kellet vezetni és el kellett fogadtatni olyan védekezési technikákat, amelyekre a lakosság nem volt felkészülve. A védekezés szabályai és annak keretei közé kellett helyezni életünket. Ezek a szabályok mindenkire vonatkoztak, a csecsemőktől az idősekig.

Minden korosztályra külön kellett reagálni, hiszen minden korcsoportnak más szükséglete volt a járványhelyzetben. A lakossággal el kellett fogadtatni a megváltozott élethelyzeteket, ehhez naprakész, hiteles tájékoztatásra volt szükség.

Minden összefogással történt: a maszkok kiosztásától kezdve a köztéri fertőtlenítésig, az intézményi lezárások, majd fokozatos nyitások. Komoly felvilágosító és oktató programok álltak a lakosság rendelkezésére. Majd elérkeztünk a védőoltás kampányszerű kivitelezéséhez. Folyamatosan oltottak a háziorvosok, és az oltóponton is több ezer oltás beadására került sor. Az összehangolt munka következménye az egymás segítése, támogatása és az azonnali reagálás.

A védekezésben részvevő valamennyi dolgozó jól tudta, hogy egy telefon elindításával azonnali támogatást és segítséget fog kapni bármely területen, és nem lesz egyedül a problémával. A megoldás ott volt közöttük az összefogásban és az elhivatottságban.

A védekezésben részt vevő dolgozók példamutató összefogásának, valamint hivatásukon túl érő áldozatkész munkájuknak köszönhetően, Csongrád városában sikerült kordában tartani a koronavírus járványt.

2. A Képviselő-testület felkéri a polgármestert, hogy az október 23-ai városi ünnepség keretében a kitüntető címet adja át a **kitüntetettek** részére.

Határidő: 2021. október 23.

Felelős: Bedő Tamás polgármester

Erről jegyzőkönyvi kivonaton értesítést kapnak:

1. a képviselő-testület tagjai
2. Bedő Tamás polgármester
3. a kitüntetettek

- - -

**106/2021.(IX. 30.)önkormányzati**

Ön/97-6/2021.

**H a t á r o z a t**

1. Csongrád Városi Önkormányzat Képviselő-testülete a helyi kitüntető cím, valamint díjak alapításáról és adományozásáról szóló 20/2013. (XI. 21.) önkormányzati rendelet alapján 2021. évben *Város Közösségéért Díjat* adományoz

I.

Ungerbauer Anikó

részére.

Ungerbauer Anikó már gyermekként is tudatos volt, célok vezérelték, melyeket mindig véghezvitt. Mert nagyokat álmodni. A nagyszülei, szülei mindig a hagyományos értékek megbecsülésére és küzdésre tanították, melyeket példa értékűen vitt tovább élete során. Kapcsolatai az évek alatt kiterjedtek, mindenre nyitott, érdeklődő és vezető személyiségéből adódóan, közösségformáló szerepe kiemelkedő.

Családi borászatukban is kimagasló eredményeket mutathat fel, de a rengeteg munka mellett, a számára oly fontos közösség építése mindig főszerepet kapott.

Anikó a Bokrosi Hagyományőrző Egyesület megálmodója, és a mai napig a szüreti mulatságvezető, szervező egyénisége. Az összetartozás és a Bokrosi Hagyományőrző Egyesület fogalma bizonyítottan egyenlő. Az egyesület elnökével és tagjaival szoros kapcsolatot ápolva, minden kitűzött célt megvalósítanak, számukra nincs lehetetlen. Az egyesület sikeres pályázatai is Anikó nevéhez kapcsolódnak. Míg a tagok a látható, legtöbbször fizikai munkát végzik, Anikó által a háttér munka is megvalósításra kerül, éjszakákat nappallal összekötve, erejét nem kímélve tesz a közösségért. Csapatösszetartó ereje megkérdőjelezhetetlen.

Anikó aktív résztvevője, segítője, szervezője számos városi rendezvénynek, legyen szó borfesztiválról, kiállításról, borászati bemutatóról, borkóstolóról, Hagyományőrző Szüreti Bálról, Bokrosi Hagyományőrző Egyesületről, falusi turizmusról. Mindemellett a megújult Bokrosi Játszótér és a Művelődési Ház sorsát is figyelemmel kíséri. Szívvel-lélekkel, -egész családjával együtt- sokat tesz azért, hogy a környezetében élő emberek életminősége, kulturális informáltsága bővülhessen, és hogy a hosszú évekre visszanyúló bokrosi hagyományok fennmaradhassanak a következő generáció számára.

Ahogy a szüreti bál mottója is hangzik, „csak az élmény teremt hagyományt”… Anikó élményt teremt sok ember számára, a hagyományos értékek átadása és megőrzése által.

**II.**

**Tisza Tidy Up Közösség**

**részére**

A Tisza Tidy Up (Összefogás a Tiszta Tisza-partért) közösség fő célja a környezetvédelem, környeztünk megtisztítása, tisztán tartása.

Ian Davies feleségével Angliából Csongrádra költözött. Felesége, Fodor Edina Csongrádi gyökerekkel rendelkezik, így adott volt, hogy családjukkal haza költözzenek. Házuk a Belvárosban, a Tiszához közel található, így mindennap látták, hogy mennyi szemetet hoz magával a folyó.

Első alkalommal egy eseményt hoztak létre a közösségi oldalon, melynek hatására sokan csatlakoztak a környezetvédő megmozduláshoz. A közösség nemes célját és aktív munkáját látva, a nyilvános csoport már több mint 300 fővel rendelkezik.

A Tisza partjának megtisztítása után más csongrádi területeket is (pl.: Györfös, Bökény) feltérképeztek és összefogással kitakarítottak. A szemétszedő akciójuk során többen családjukkal vettek részt, ezzel példát mutattak gyermekeiknek, a fiataloknak.

A gyermekek gondolkodásának reformálása érdekében több alkalommal szerveztek játékos vetélkedőket, oktató foglalkozásokat. Az oktatáshoz a Tiszából kigyűjtött hulladékot használták, abból készítettek szemléltető eszközöket. Munkájuk megmutatására, szervezésére aktívan használják a közösségi média adta lehetőségeket.

Felvették a PET KUPA alapítvánnyal is a kapcsolatot, akik a hulladékgyűjtésen az újra hasznosításra is nagy hangsúlyt helyeznek. Közös munkájukkal szeretnék elérni, hogy környeztünk tisztán tartását és az újrahasznosítást széles körben elterjesszék és elmélyítsék.

A Tisza Tidy Up közösséget a környezetünk megvédése érdekében tett munkájáért és az ehhez szükséges közösség kialakításáért és aktív koordinálásáért javaslom a „Város Közösségéért díjra”.

2. A Képviselő-testület felkéri a polgármestert, hogy az október 23-ai városi ünnepség keretében a kitüntető címet adja át Ungerbauer Anikó, valamint a Tisza Tipy Up Közösség részére.

Határidő: 2021. október 23.

Felelős: Bedő Tamás polgármester

Erről jegyzőkönyvi kivonaton értesítést kap:

1. a képviselő-testület tagjai
2. Bedő Tamás polgármester
3. a kitüntetettek

- - -

**107/2021. (IX.30.) önkormányzati**

Önk/124-1/2021.

**H a t á r o z a t**

Csongrád Városi Önkormányzat Képviselő-testülete megtárgyalta Csongrád Tv Kft. Molnár Ákossal szemben folytatott peres ügye tárgyú előterjesztést és az alábbi döntést hozza:

1. A Képviselő-testület elfogadja Molnár Ákos 3.000.000,- Ft azonnali, egyösszegű megfizetésére vonatkozó ajánlatát, a fennmaradó összeg megfizetésétől és a végrehajtási eljárás megindításától eltekint.

2. A Képviselő-testület felkéri polgármestert és a Csongrád Televízió Kft. ügyvezetőjét, hogy a döntés szerinti intézkedéséket tegye meg.

Határidő: azonnal

Felelős: Bedő Tamás polgármester

 Gabnainé Nagy-Pál Fruzsina ügyvezető

Erről jegyzőkönyvi kivonaton értesítést kap:

1. A Képviselő-testület tagjai
2. Csongrád Város Polgármestere
3. Fejlesztési és Üzemeltetési iroda és általa
4. érintettek

- - -

**108/2021. (IX.30.) önkormányzati**

FJL/741-1/2021

**H a t á r o z a t**

Csongrád Városi Önkormányzat Képviselő-testülete megtárgyalta a „Felgyő 0294/27 hrsz.-ú ingatlanban fennálló osztatlan közös tulajdoni hányada adásvétel útján történő értékesítése” tárgyú előterjesztést és az alábbi döntést hozza:

1. A Képviselő-testület akként határoz, hogy a Felgyő 0294/27 hrsz. alatti a kivett regionális hulladékkezelő központ 18.4114 m², b) kivett véderdő (üzemfásítás) 5.8876 m², c) kivett árok 2452 m², összesen 24.5442 m² területű ingatlan földterületének (a területen található már megépült felülépítmények, közműhálózati fejlesztések, egyéb térburkolatok és külső műtárgyak nélkül) a **Csongrádi Városi Önkormányzat** osztatlan közös tulajdonában álló **42823/270841-ed** arányú tulajdoni hányadának a Csongrádi Víz- és Kommunális Szolgáltató Nonprofit Korlátolt Felelősségű Társaság vevő részére történő értékesítését fogadja el.
2. A Képviselő-testület felhatalmazza és megbízza a polgármestert, hogy a beszerzett független igazságügyi ingatlanforgalmi szakértői véleményben meghatározott forgalmi értékkel egyező **12.651.125,-Ft** (amennyiben az értékesítést Áfa terheli, 27 %-os általános forgalmi adó figyelembe vételével 16.066.929.-Ft) vételár mellett tett vételi ajánlatot, illetve a jelen szerződés mellékletét képező tartalommal készült adásvételi szerződést és benne hivatkozott nyilatkozatokat az Önkormányzat képviseletében aláírja. A vételár kifizetésére a szerződés hatálybalépésével egyidejűleg az Önkormányzat bankszámlájára történő átutalás útján jogosult és köteles a vevő. Fizetési késedelem esetén a mindenkori jegybanki alapkamat kétszeresének megfelelő késedelmi kamatot kell felszámítani, melyet a szerződésben ki kell kötni.

Határidő: azonnal

Felelős: Bedő Tamás Polgármester

Erről jegyzőkönyvi kivonaton értesítést kap:

1. a képviselő-testület tagjai
2. Bedő Tamás polgármester
3. Csongrádi Víz- és Kommunális Nonprofit Kft.

- - -

**109/2021. (IX.30.) önkormányzati**

FJL/425-7/2021

**H a t á r o z a t**

Csongrád Városi Önkormányzat Képviselő testülete megtárgyalta „A Csongrád, Fő utca 20/A. szám alatti ingatlan értékesítési ügye” tárgyú előterjesztést, és az alábbi határozatot hozza:

A Képviselő-testület a korábbi döntések figyelembe vételével felhatalmazza a polgármestert a Csongrád, Fő utca 20/A szám alatti, korábban Platán ABC néven működő üzlethelyiség adásvételi szerződésének megkötésére a Star Coffee Kft. vevővel az alábbiak figyelembe vételével:

* a vételár nettó 70 millió forint
* az adásvételi szerződés bontó feltétele, amennyiben a vevő legkésőbb 2021. november 30. napjáig nem mutatja be az eladónak a Spar Magyarország Kft-vel megkötött franchise szerződést.

Felelős: Bedő Tamás polgármester

Határidő: azonnal

Erről jegyzőkönyvi kivonaton értesítést kapnak:

1. Képviselő-testület tagjai
2. Fejlesztési és Üzemeltetési Iroda és általa
3. az érintettek

- - -

**110/2021. (IX.30.) önkormányzati**

Önk/110-2/2021.

**H a t á r o z a t**

Csongrád Városi Önkormányzat Képviselő-testülete megtárgyalta „A 98/2021. (VIII.26.) önkormányzati határozat 1. pontjának módosítása*”* tárgyú előterjesztést és az alábbi döntést hozza:

1. Csongrád Városi Önkormányzat hozzájárulást adja, hogy az önkormányzati tulajdonú 0517/1 hrsz-ú ingatlan megosztása révén, 1218 m2 területrész telek-határrendezés jogcímén a Mars Magyarország Kisállateledel Gyártó Kft tulajdonába kerüljön belső út kialakítása céljára.
2. A Képviselő-testület felhatalmazza a polgármestert a szükséges intézkedések megtételére.

 Határidő: azonnal

Felelős: Bedő Tamás polgármester

Erről jegyzőkönyvi kivonaton értesítést kap:

1. Képviselő-testület tagjai
2. Fejlesztési és Üzemeltetési iroda
3. érintettek

**111/2021. (IX.30.) önkormányzati**

FJL/764-1/2021.

**H a t á r o z a t**

Csongrád Városi Önkormányzat képviselő-testülete megtárgyalta a „Kiemelt fejlesztési területek kijelölése és javaslat Csongrád Város Településszerkezeti Tervének és Csongrád Város Helyi Építési Szabályzatáról és Szabályozási Terve jóváhagyásáról szóló (HÉSZ) 25/2005. (VIII. 29.) Ökt. rendelet módosítására” tárgyú előterjesztést és az alábbi döntést hozza:

1. Csongrád Városi Önkormányzat kiemelt fejlesztési területté nyilvánítja a Csongrád 4425/1 helyrajzi számú ingatlant, Csongrád 1551/1. helyrajzi számú ingatlant, illetve a Körös-torok területét (25/2005. (VIII.29.) Ökt. rendelet 45. § Hullámtér és nyílt ártér övezetei).

2. Az 1. pont szerinti fejlesztések megvalósulása érdekében megkezdi a településrendezési eszközök módosítását.

3. A településrendezési eszközök módosításának egyeztetése tárgyalásos eljárásban történik.

Határidő: azonnal

Felelős: Bedő Tamás polgármester

Erről jegyzőkönyvi kivonaton értesítést kap:

1. Képviselő-testület tagjai
2. Fejlesztési és üzemeltetési iroda

- - -

**112/2021. (IX.30.) önkormányzati**

Ig/122-1/2021.

**H a t á r o z a t**

Csongrád Városi Önkormányzat Képviselő-testülete megtárgyalta az illegális hulladéklerakók kamerával történő megfigyelése tárgyú napirendet és az alábbi döntést hozza:

1. A Csongrádi Polgármesteri Hivatal Közterületfelügyelete az illegális hulladék elhelyezésének megakadályozása érdekében az alábbi számú utak mellett, helyrajzi számú területeken kamerás megfigyelést alkalmazhat/végezhet.
* 451-es számú főút 0336/12 számú út kereszteződésénél
* 451-es főúton a tengelysúly-mérőnél
* 0316/2-es számú út vonalán
* 0428-as számú út vonalán
* 0314/1 számú ingatlanon
* 9001/3-as számú út vonalán
* 9019-es számú út vonalán
1. Csongrád Városi Önkormányzat a kamerával megfigyelt helyszínek kijelölésének hatáskörét a polgármesterre ruházza át.

Erről jegyzőkönyvi kivonaton értesítést kap:

1. a képviselő-testület tagjai
2. Dr. Barcsi Judit aljegyző
3. Közterület-felügyelet

**A képviselők interpellációi:**

**Dr. Somogyi Árpád képviselő:**

* A lakosság szeretne egy járdát az Attila utcától a gátig. Így biztonságosan fel lehetne jutni a gátra. Kéri, hogy ezt a jövő évi költségvetésben szerepeltessék.
* Az elmúlt években bizonyos üzletek előtt megújultak a parkolók, sikerült a Gőzhajó utcán is parkolókat kialakítani. A gyakorlat azt mutatja, hogy a Szőlőhegyi utca részen van igény arra, hogy ott is meg lehessen állni és ne kelljen körbe menni a Kereszt téren. Kéri vizsgálják meg, hogy az élelmiszer bolt előtt lévő, Szőlőhegyi utcára nyíló, illetve kijárattal rendelkező parkolórészt kis pénzből, de hatékonyan hogyan lehetne felújítani. Ez egy bazaltköves parkoló volt valamikor. Elképzelhető, hogy csak újra kellene rakni és nem lenne nagy anyagköltsége.
* Látják minden nap, hogy nem csak a hulladékkal, hanem a megnövekedett gépkocsi létszámmal is vannak problémái a városnak. Minden gépkocsi tulajdonostól kéri, hogy a régi jó szokás szerint, amikor be tudnak állni az udvarba, akkor álljanak be és ne az utca két oldalán parkoljanak. A csongrádi utcák nem olyan szélesek, hogy két, egymással szemben álló gépkocsi között át lehessen jutni. A kikerülésnél az út széle szépen szakadozik lefele. Aki teheti, az álljon be az udvarba.
* Megkér mindenkit, hogy a saját hulladékát a saját háza elé helyezze ki és ne a szomszéd elé. Csongrádon hivatalosan a zöldhulladékot már csak a zöld színű, Víz- és Kommunális Kft. által kiadott zsákokba lehet kitenni. Van egy átmeneti időszak, idén még elszállítja a Kft a más zsákokba kirakott hulladékot is. A szállítás előtt egy-két nappal tegyék ki a zöldhulladékot, hogy ne csúfítsák a közterületet.
* Tudják, hogy a Covid járvány 4. hullámát élik, ezért minél többen hordjanak maszkot, főleg zárt területeken, illetve ahol sok ember fordul meg. Az egyik legegyszerűbb és talán a leghatékonyabb védekezési forma. A védőoltások felvétele elsőbbséget élvez, de az mellett is érdemes maszkot hordani.

**Dr. Kádár László Levente képviselő:**

* Megköszöni a Városellátó Intézmény által végzett munkát a bökényi városrészben és különösen azt, hogy a Négyöles út kátyúinak feltöltését külön kérés nélkül is elvégezték.
* A Hársfa utca 39. és 43. szám előtti járdaszakaszon néhol 20-30 cm-es bemélyedések vannak. Ha most nincs is arra mód, hogy ezt a járdaszakaszt felújítsák, kéri, hogy vizsgálják meg, hogyan lehetne ezeket a nagy lyukakat megszüntetni, mert nagyon balesetveszélyes, este rosszul lehet látni. Attól tart, hogy ezen a részen valaki ki fogja törni a bokáját.
* Sok szó esett a mai ülésen az illegális hulladéklerakásról. Ez a jelenség a társasházak környékén is nagy gondot okoz. Bútorokat, WC csészét, szinte mindent kidobálnak a kukák mellé. Megkérdezi, hogy ezen a bökényi szakaszon az elmúlt egy évben volt-e valamilyen intézkedés ez ügyben. Különösen arra kíváncsi, hogy ha a COOP Bolt mellett lévő szelektív szigetre illegális hulladékot raknak ki, azt észlelték-e a közterület felügyelők, intézkedtek-e ezzel kapcsolatban. Ott van a sarkon egy kamera, ami pont ezt a hulladékszigetet figyeli. Kíváncsi arra, hogy az elmúlt egy évben ilyen szempontból nézték-e a felvételeket. Tapasztalata szerint nagyon gyakran autóval viszik ki erre a részre a hulladékot. Örülne annak, hogy ha szigorúbban fel tudna lépni az önkormányzat a szemetelőkkel szemben.

Gyovai Gáspár: A Közterület-felügyelők, ha a hulladéksziget környékén látnak olyan szemetet, amely a lomtalanítás kategóriába tartozik, akkor felhívják a Víz- és Kommunális Kft-ét és elszállíttatják a helyszínről. A kamerával kapcsolatban nem tud válaszolni, meg fogják vizsgálni a feltett kérdést.

**Gyovai Zsolt képviselő:**

* A Kisfaludy utca és a Szegedi út sarkán lévő üres ingatlannak régebben külföldi tulajdonosa volt, most nem tudja, hogy kihez került. Hatalmas földkupac van az ingatlanon, tele gazzal. Kéri, hogy hívják fel a tulajdonos figyelmét arra, hogy lenne neki feladata a közterületen és ne a Városellátó Intézmény takarítsa ki az ingatlan környékét.
* Az utóbbi időben az internetes oldalakon látja, hogy a Baltásban lévő régi lőteret intenzíven használják, amelynek örül, de az ott vállalkozást működtetők már nem annyira, mivel a nagy hanghatás miatt a panzióból elmennek a vendégek. Csütörtöktől vasárnapig lövészet folyik ezen a helyen, nem tudja, hogy milyen kaliberű fegyverekkel. Kéri, hogy próbálják támogatni a helyi vállalkozókat azzal, hogy valamilyen szabályzást vezessen be a város.
* Dózsa György téri játszótér. Örömmel vették, hogy felújításra került, öt új játék készült a kicsiknek. Kérte már a Közterület-felügyelet segítségét, akik sikeresen küldtek el olyan személyeket a játszótérről, akik nem oda illően használták a játékokat, 16-18 éves fiatalok is használják azokat. Szóltak a lakók, hogy ezt több alkalommal is látták. Kéri, hogy ezt a rendőrség felé is jelezzék. 12:00 és 14:30 közötti időpontban, amikor az iskolások mennek haza a busszal, ott megpihennek, bandáznak.
* A Hunyadi téri bérháznál történő bejárásról kér információt a Jegyző úrtól. Kéri, hogy ne legyen elfelejtve a parkoló javítása, mivel most lehetetlen parkolni egy alacsonyabb személygépkocsinak.
* A Mol benzinkútnál, a Kolozsvári utcán történő átkelésnél mindkét oldalon van egy lépcsős feljárókét oldalán a járdalapok olyan szinten mozognak, hogy az már nagyon balesetveszélyes lehet. A korlát teljesen fel van újítva, viszont kéri, hogy azt a lépcsőt állítsák úgy helyre, hogy ott biztonságos legyen a közlekedés.

**Murányi László képviselő:**

* A köztisztasági rendeletet módosítani kell. A jelenlegi rendelkezés szerint pl. a Dob utcában nem lehet tűzifát letenni a bejáró elé egy napig sem. Az fizikailag megoldhatatlan, hogy ha valaki télen fával akar tüzelni, az ne tegye le a tűzifát a háza elé, mielőtt bevinné. Aljegyző asszony mondta, hogy megértette a problémát és elkészül a rendelet módosítás, melyben legalább egy hetet adnak a lakosságnak a lerakott fa elhordására.
* A Héjja Kft. felé vezető kerékpárútra is ugyan az vonatkozik, mint a gátra. Rengeteg a fűbenövés. Van olyan hely, ahol eléggé „elveszi” az út szélét a fű, amely fel fog fagyni télen és tönkremegy.
* Költségvetési tétel lesz, de a Városellátó Intézménynek fog feladatot adni. A Gimnáziumtól a Körös-torokig hiányoznak a szemetes kukák. Sokan járnak a központtól a Körös-torokig gyalog. Ugyan ez vonatkozik a különböző vendgélátó egységekre, amelyek kitelepültek. Szerencsére most már van forgalmuk is. Látja, hogy javítják is ezeket a hulladékgyűjtő edényeket, de ezek kicsik, egy nap alatt tele van. Az üzemeltetővel is fel kellene venni a kapcsolatot ez ügyben. Valami megoldás legyen, mivel nagyon illúzióromboló látványt nyújt.
* A MÁV-ot nem lehet elérni telefonon. Kiment a vasútállomásra és megkérdezte, hogy hova lett a telefon. Azt mondták, hogy megszűnt. Ez nem megoldás.
* A Damjanich utca elején van két gödör, mostanában keletkezhetett.
* Egy évvel ezelőtt indítványozta, hogy néhai Bottyán Istvánról nevezzenek el egy teret a Körös-torokban. Azóta sem kapott semmilyen választ rá. Van több javaslata is, kéri, hogy beszéljék meg. Emlékezzenek erre az emberre. A Körös-torok élő lelkiismerete volt.
* Erre a pulpitusra megálmodott egy réztáblát. Ezt megcsináltatja szívesen, ha beleegyezik a vezetőség. A táblán szerepelne „Borbás Imre 1880-1943”, mivel ezt ő készítette. Ezt védetté is kellene tenni. Kevés ilyen van a megyében. Megyei szinten kiemelkedő pulpituson ül az alpolgármester úr. Kéri, hogy erre térjenek vissza. Ehhez nem kell testületi, csak vezetői döntés.

**Nagypál Sándor képviselő:**

* A Jegenye utcai lakosok köszönetet mondanak polgármester úrnak, mivel el lett bontva a „nyilvános WC” és nagyon szép lett a terület. Ezért kellet hónapokat várni.
* Elfogadta a választ a Faragó kriptával kapcsolatosan, de megkéri Alpolgármester urat, hogy minden hónapban adjanak erről tájékoztatót, mivel ennek már el kellett volna készülnie, csak valamelyik ügyintéző megfeledkezett róla. Komoly munka lesz, mire ez elkészül. Ezt a város lakossága követeli.
* A régi Hősök emlékhelyével az Alpolgármester úr foglalkozott, mivel egy lakos kihívta oda és megmutatta neki, hogy az nem munka, amit elvégeztek. Tudja, hogy a városnak ehhez semmi köze nem volt, azt is tudja, hogy közben vállalkozót cseréltek, mert nem megfelelő munkát végeztek. Megkérdezi, hogy egyáltalán mi ennek a sorsa és erre kapjanak nyilvánosan választ.
* A Nyíl utcában van két lakás, amelyen nincs se ajtó, se ablak. Jegyző urat arra kérte, hogy vizsgálják meg, kik költöztek be oda. Ha nem törvényesen költöztek be, akkor küldjék el őket, mivel a környező lakosok fel vannak háborodva a sok szeméttől.
* A Tisza oldali utat, - nem azt, amelyiket fel akar újítani a város - ahol kiszélesedik, le kellene padkázni, mivel most is állt rajta a víz. Ha télen felfagy, akkor tönkremegy az út.

**Laczkó Zsolt képviselő:**

* A Csengeri és a Bethlen Gábor utca sarkán lévő állandóan folyó kutat most egy csappal látták el. Ő napi szinten látni szokta a kutat és kéri, hogy ha még egyszer tönkre teszik azt, akkor szüntessék meg. Úgy gondolja, hogy a Fő utcára ki lehet menni vízért. Nem is érti ezt a rendszert. Ha valaki nem fizeti ki a vízdíjat, akkor 150 méterre kötelező tenni egy ingyenes kutat?
* A Széchenyi úton lévő Nemzeti Dohánybolt melletti parkolóval kapcsolatos interpellációjára azt a választ kapta, hogy ez így megfelelő. Az autók már nem tudnak parkolni, akkora gödrök vannak, hogy ledobják az autót az útról. Szemetes a környék, a mellékutca is. Jóformán a tulajdonosok sem tudnak bemenni a saját ingatlanukba, mert az autók elállják az utat.

*Az ülésen további hozzászólás nem hangzott el.*

Bedő Tamás polgármester 11.05 órakor bezárja az ülést.

K.m.f.

 Bedő Tamás Dr. Juhász László

 polgármester jegyző